1'O jujun aj Fariséo winak xe tejeb pan ru' i Jesus, cuc'am quib cu' jujun aj tijonel re i ujer 'atbal tzij. Ique je petnak pa Jerusalen. 2Are xe upon ru', xquilo chi 'o jujun chique u tijoxelab i Jesus chi que wa ru' qui 'ab tz'il, quiqui bij ique, man n-quiqui coj ta retalil chu ch'ajic qui 'ab pacha quiqui 'an i aj Fariséo winak. 3(I aj Fariséo, xak conojel i juban aj Israel winak quiqui 'an pacha i qui costúmbre i catit qui mam; n-ca tijaw ti wa we n-quiqui ch'aj ti qui 'ab q'uialmul. 4Are que c'un pa q'uebal, n-quiqui tij ta tan i wa we n-qui ch'ajom ti qui 'ab pacha cu bij i qui costúmbre ique. Xak 'o chic juban uq'uial costúmbre je teren chirij: 'o rawasil che i qui bas, xak che i qui xar, xak queje che i qui pichel ch'ich', xak queje che i qui ch'at; 'is 'o rawasil che chi quiqui ch'ajo.) 5Rumal-i, i aj Fariséo-le, xak i aj tijonel re i ujer 'atbal tzij xqui bij che i Jesus: —I a tijoxelab, ¿wuchac n-quiqui 'an ta ique pacha qui bim can i katit kamam ujer? ¿Wuchac quiqui tij qui wa, we n-ch'am ti qui 'ab chuwach i Dios? —xqui bij che. 6I Jesus xu la' u wach chique: —Lic katzij xu bij i mam Isaías ujer. Yix xa queb i palaj. Lic quix 'anawic pacha chom i qui 'ano, xui-ri ire u bim canok wach quix tijin yix chu 'anic wo'or. U bim canok chi Dios u bim na: I winak-i lic quiqui coj in 'ij ru' qui chi', xui-ri, ru' qui c'ux n-quiqui 'an taj. 7I u cojic in 'ij quiqui 'ano, lic n-ta cu chacuj, man i tzij que tijin chu c'utic, xa qui tzij i winak, xui-ri, quiqui 'an che pacha tak u tzij i Dios. (Queje ile u bim i Dios, xu bij i mam Isaías ujer.) 8Yix n-qui coj ta chic retalil che wach u bim can i Dios chiwe —xu bij i Jesus chique—. Xui quix tijin chu cojic i c'utunic chi xa ru' winak petnak wi. Xui qui coj retalil che wach tak u ch'ajic i xar, i bas, xak juban chic 'anic pacha ile —xu bij chique. 9Xak xu bij: —I 'atbal tzij chi u bim can i Dios chiwe, yix quix tijin chu 'anic pacha n-ta chic u chac chiwe; are i cojom pu q'uexel xa ru' winak petnak wi. 10I mam Moises u bim can u tzij u pixab i Dios chiwe: "Cha cojo qui 'ij a kajaw a chuch" xu bij; xak xu bij: "Pachin c'ax ca ch'aw chiquij u kajaw u chuch, cha camsaxok"; queje ile u bim can i mam Moises chi ajbil u tzij i Dios. 11Xui-ri, yix quix tijin chu c'utic, chi jun achi, 'o pu'ab cu bij che u kajaw xak che u chuch: "N-cat in to taj, man ni'pa i 'o wu' in sujum chic che i Dios" mok cu bij che. 12Y we queje cu bij ire ile, n-ta chic chukul 'uri que u to u kajaw u chuch, qui bij yix. 13Queje ile, yix i kajsam u 'ij i 'atbal tzij chi u bim can i Dios. Y pu q'uexel ile, i cojom wi i c'utunic chi xa winak bin-nak che jun chic. N-xui ta la ile, xak q'ui na qui 'an yix pacha ile —xu bij i Jesus chique. 14Te'uri i Jesus xe u siq'uij chic i winak ru' y xu bij chique: —Chi ta na iwonojel wach i quin bij; chi bisoj u tayic u be. 15Wach ca 'e chupam jun winak, n-are ta ca 'anaw che chi n-ch'am ta ire. Xa are wach ca pe pu c'ux ire, are ca 'anaw che chi n-ch'am taj. 16We yix 'o i xiquin chu tayic, chi ta u be 'uri —xu bij i Jesus chique. 17Are xel i Jesus chiquixol i winak y xoc pa ja, i u tijoxelab xqui tz'onoj che wach usuc' i tzij-le chi xu bij chique i winak. 18Ire xu bij chique: —¿Xak yix n-qui ta tu be? ¿N-qui ta tu be chi wach coc chupam jun winak n-are ta ca 'anaw che chi n-ch'am taj? 19Man ile n-coc ta pa ranima. Xa che u pam ca 'e wi, xa quic'awic y quel tan chic —xu bij i Jesus chique. Queje ile xu sakij chique chi ronojel ni'pa i u yijbam i Dios chi tzukbal-ke 'is 'utz, n-ta rawasil che. 20Xak xu bij chique: —Xa are wach ca pe pu c'ux jun winak, are ca 'anaw-i che chi n-ch'am taj. 21Man ile, pa ranima ca pe wi. Piqui c'ux i winak ca pe wi i qui nojbal chi n-'us taj; are i rumal 'uri 'o i je c'ulanic quiqui kajsaj qui 'ij cu' i ne te cachi'il. Are i rumal 'uri xak 'o i ne te c'ulanic quiqui kajsaj qui 'ij chiquiwach; are i rumal 'uri, 'o i winak je camsanel, 22xak 'o i je ili'omab, xak 'o i je rayinel; xak 'o i je aj 'anol mal, xak 'o i je aj t'oronel; xak 'o i je aj 'anol n-'us taj; xak 'o i ca titat qui pam chique i cachi'il wach i 'o cu'; xak 'o i je aj nuc'ul tzij; xak 'o i quiqui 'an nimak che quib; xak 'o i n-quiqui ch'ob ta bien wach quiqui 'ano. 23Je ni'pa i que 'anaw queje ile, are i ne te ch'am-i chuwach i Dios, y ronojel i n-'us taj-le, xa piqui c'ux petnak wi; n-are ti wach quiqui tijo ca 'anaw chique. (Queje ile, i Jesus xu sakij i tzij chique u tijoxelab.) 24Xo'on panok, i Jesus xel che i jyub-le y xa 'e che i jyub re i queb tinimit, Tíro y Sidon; chila xoc che jun ja. N-xraj ta ire we ca tatajic pa i 'o wi, xui-ri, n-xtiqui ta chi ruwaxic rib chiquiwach i winak. 25'O jun ixok, we' xu ta rason pa 'o wi i Jesus. Ire 'o jun ralit chi 'o itzel tew che. I ixok-i xupon ru' i Jesus y xuqui che rakan. 26Ire n-aj Israel taj, xa are aj Sirofenis winak. Xtejeb pan ru' i Jesus y xu tz'onoj pawor che chi quelsax ni itzel tew che i ralit. 27I Jesus xu bij jun moxbal tzij che: —Nabe 'o u chac que tzuk ni ac'alab, man n-'us taj ca maj i wa chique i ac'alab y ca ya' chique i tz'i. (Queje ile xu bij i Jesus che, chi que'elok: "Nabe que in to ni wach aj Israel.") I ixok xu bij 'uri: 28—Katzij i ca bij, Nim laj Winak; xui-ri, xak i ral tak tz'i chi je 'o chuxe' i mexa quiqui mol ni uc'aj qui wa i ac'alab chi tzaknak bic —xu bij. 29Te'uri i Jesus xu bij: —'Utz i xa bij —co'on che ixok—. Y wo'or, 'utz cat 'e che awachoch; i itzel tew ya 'elnak chic che awalit —xu bij che. 30I ixok juntir xa 'ec. Are xupon ru' ja, xe u rika i ac'al cotz'ol chuwi ch'at. I mal laj tew ya 'elnak chic che. 31Te'uri i Jesus xel che i jyub re i tinimit Tíro, xic'aw pa tinimit Sidon; te'uri xic'aw pa jyub Decápolis, y xupon c'a chu chi' i alagun Galiléa. 32Chila xqui c'am li jun achi ru', lic tac u xiquin, xak n-kas ta quel u ch'awbal. Xqui tz'onoj che chi cu ya ni u 'ab puwi. 33I Jesus xu c'am bi i achi, y xe tejeb pan jubi'. Xu min u wi u 'ab pa tak u xiquin i achi; te'uri xu chubaj pich' u c'axaj, y xu coj u wi u 'ab che u tzamra' i achi. 34Are 'uri xtzun chicaj, y xu q'uis u c'ux. Xu bij pa qui ch'awbal ique: —¡Efáta! chi que'elok: ¡cha jaktajok! 35Juntir, i u xiquin i achi xe jaktajic; xak xel u ch'awbal, n-ta chic c'ax che u tzamra'. 36I Jesus xu bij chique i winak chi mi jun quiqui lap wi ile; xui-ri, are cu bij queje ile chique, xa mas quiqui paxsaj rason. 37Conojel lic xqui bisoj che. Xqui bij: —Ronojel ni'pa i cu 'ano, 'is 'utz; cu 'an chique i je tac, chi que tanic; y xak i je mem, que ch'aw rumal —xe cha.
SAN MARCOS 7